Texnikumlarda xorijiy taʼlim tashkilotlari ishtirokida qoʻshma taʼlim dasturlarini joriy qilish tartibi toʻgʻrisidagi nizomni tasdiqlash haqida
(resolution, 2025-09-30)

Oʻzbekiston Respublikasi Prezidentining “Kasbiy taʼlimda malakali kadrlar tayyorlash tizimini yanada takomillashtirish va xalqaro taʼlim dasturlarini joriy qilish chora-tadbirlari toʻgʻrisida” 2024-yil 16-oktabrdagi PF-158-son Farmoni ijrosini taʼminlash hamda oʻrta boʻgʻin kadrlarini qoʻshma taʼlim dasturlari asosida texnikumlarda tayyorlashni yoʻlga qoʻyish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Kasbiy taʼlimda malakali kadrlar tayyorlash tizimini yanada takomillashtirish va xalqaro taʼlim dasturlarini joriy qilish chora-tadbirlari toʻgʻrisida” 2024-yil 16-oktabrdagi PF-158-son Farmonida texnikumlarda qoʻshma taʼlim dasturlari asosida kadrlar tayyorlashni yoʻlga qoʻyish belgilangani maʼlumot uchun qabul qilinsin. 2. 2025/2026 oʻquv yilidan boshlab texnikumlarda xorijiy taʼlim tashkilotlari ishtirokida qoʻshma taʼlim dasturlari (keyingi oʻrinlarda — qoʻshma taʼlim dasturlari) asosida kadrlar tayyorlash yoʻlga qoʻyilsin. 3. Quyidagilarni nazarda tutuvchi Texnikumlarda xorijiy taʼlim tashkilotlari ishtirokida qoʻshma taʼlim dasturlarini joriy qilish tartibi toʻgʻrisidagi nizom ilovaga muvofiq tasdiqlansin: texnikumlarda qoʻshma taʼlim dasturlarini joriy qilish tartibi; texnikumlarga qoʻshma taʼlim dasturlari asosida oʻquvchilarni qabul qilish hamda taʼlim jarayonini tashkil etish; texnikumlarda xalqaro hamkorlikni rivojlantirish, ichki va tashqi mehnat bozori talablariga mos kadrlar tayyorlashni tizimli yoʻlga qoʻyish. 4. Belgilansinki: qoʻshma taʼlim dasturlari asosida oʻquvchilarni oʻqishga qabul qilish tartibi qoʻshma taʼlim dasturlarini amalga oshirishdagi hamkor xorijiy taʼlim tashkiloti bilan kelishilgan holda texnikum tomonidan belgilanadi va oʻquvchilar oʻqishga qabul qilinadi; qoʻshma taʼlim dasturi boʻyicha qabul parametrlari Oliy taʼlim, fan va innovatsiyalar vazirligi bilan kelishilgan holda texnikum tomonidan tasdiqlanadi; qoʻshma taʼlim dasturlari boʻyicha qabul jarayoniga oid zarur maʼlumotlar qabul jarayoni boshlanishidan kamida bir oy oldin texnikumning rasmiy veb-sayti yoki ijtimoiy tarmoqlardagi sahifasida joylashtiriladi; qoʻshma taʼlim dasturlari asosida texnikumlarni muvaffaqiyatli tamomlagan bitiruvchilarga xorijiy taʼlim tashkiloti joylashgan davlatda tan olinadigan hujjat (diplom va/yoki sertifikat) hamda belgilangan tartibda texnikumning davlat namunasidagi diplomi beriladi. 5. Oliy taʼlim, fan va innovatsiyalar vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov zimmasiga yuklansin. 1. Ushbu Nizom texnikum va xorijiy taʼlim tashkilotlarining oʻzaro kelishuviga muvofiq joriy etilgan qoʻshma taʼlim dasturlari asosida taʼlim faoliyatini tashkil etish tartibini belgilaydi. 2. Ushbu Nizom nodavlat kasbiy taʼlim tashkilotlari uchun tavsiyaviy tusga ega hisoblanadi. 3. Ushbu Nizomda quyidagi asosiy tushunchalardan foydalaniladi: ariza beruvchi — xorijiy taʼlim tashkiloti bilan hamkorlikda qoʻshma taʼlim dasturini joriy qilishga talabgor texnikum; vakolatli organ — Oʻzbekiston Respublikasi Oliy taʼlim, fan va innovatsiyalar vazirligi; memorandum — joriy etilishi rejalashtirilgan qoʻshma taʼlim dasturi ekspertizasiga qadar texnikum va xorijiy taʼlim tashkiloti tomonidan hamkorlikni yoʻlga qoʻyish boʻyicha imzolanadigan dastlabki kelishuv hujjati; texnikum — qonunchilik hujjatlariga muvofiq tashkil etilgan, boshlangʻich, oʻrta va oʻrta maxsus kasbiy taʼlim dasturlari asosida kadrlar tayyorlaydigan taʼlim tashkiloti; shartnoma — texnikum va xorijiy taʼlim tashkiloti hamkorlikda qoʻshma taʼlim dasturini joriy etish boʻyicha vakolatli organ tomonidan ekspertizadan oʻtkazilgan taʼlim dasturlarini amalga oshirishda tomonlarning vazifalari va majburiyatlarini ifodalovchi hujjat; xorijiy taʼlim tashkiloti — boshlangʻich, oʻrta va oʻrta maxsus kasbiy taʼlim dasturlari asosida kadrlar tayyorlash boʻyicha xorijiy davlatda vakolatli organ tomonidan roʻyxatdan oʻtkazilgan va tan olingan (litsenziya berilgan va/yoki akkreditatsiyadan oʻtkazilgan) taʼlim tashkiloti; qoʻshma taʼlim dasturi — texnikum va xorijiy taʼlim tashkiloti tomonidan hamkorlikda kadrlar tayyorlash va bitiruvchilarga tegishli daraja(lar)da kasbiy maʼlumot olganligi toʻgʻrisidagi xorijiy davlatda va Oʻzbekistonda tan olinadigan kvalifikatsiya (diplom yoki sertifikat) berilishini nazarda tutuvchi taʼlim dasturi. 4. Quyidagilar qoʻshma taʼlim dasturini joriy etishning asosiy yoʻnalishlari hisoblanadi: iqtisodiyot tarmoqlarini rivojlantirish maqsadida oʻrta boʻgʻin kadrlarini mahalliy va xalqaro mehnat bozori talablariga muvofiq tayyorlash; mehnat bozori ehtiyojlari asosida kadrlar tayyorlash yoʻlga qoʻyiladigan kasb va mutaxassisliklar taʼlim dasturlarini ishlab chiqish va joriy etish; qoʻshma taʼlim dasturi boʻyicha taʼlim olayotgan oʻquvchilarning amaliyotini mahalliy yoki xorijiy ish beruvchi korxona (tashkilot)larda va/yoki hamkor xorijiy taʼlim tashkilotlarida tashkil etish; uzoq muddatli hamkorlikni rivojlantirish; hamkorlikda seminarlar oʻtkazish, stajirovkalar tashkil etish hamda xalqaro loyihalarda ishtirok etish. 5. Texnikumlarda qoʻshma taʼlim dasturini joriy etishda xorijiy taʼlim tashkiloti sifatida quyidagilar jalb qilinadi: Oʻzbekiston Respublikasi hududida alohida boʻlinmalari (filiallari) mavjud boʻlgan yoki qoʻshma taʼlim dasturi asosida faoliyat yuritayotgan xorijiy taʼlim tashkiloti; xorijiy taʼlim tashkilotlari joylashgan davlatda vakolatli organ tomonidan roʻyxatdan oʻtkazilgan va tan olingan (litsenziya berilgan va/yoki akkreditatsiyadan oʻtkazilgan) taʼlim tashkiloti; Oʻzbekiston Respublikasining xalqaro shartnomalari, Oʻzbekiston Respublikasi Prezidenti va Vazirlar Mahkamasining qarorlariga muvofiq qoʻshma taʼlim dasturini amalga oshirish vakolatiga ega taʼlim tashkiloti. 6. Qoʻshma taʼlim dasturlari Oliy taʼlim, fan va innovatsiyalar vazirligi tomonidan ekspertizadan oʻtkaziladi. Bunda: ijobiy ekspertiza xulosasi berilgan qoʻshma taʼlim dasturlari asosida taʼlim faoliyatini tashkil etishga ruxsat etiladi; qoʻshma taʼlim dasturi bepul ekspertizadan oʻtkaziladi. 7. Qoʻshma taʼlim dasturi ushbu Nizomga ilovada keltirilgan sxema asosida joriy etiladi. 8. Ariza beruvchi qoʻshma taʼlim dasturini joriy etish uchun vakolatli organga ariza bilan murojaat qiladi. Arizaga quyidagi hujjatlar ilova qilinadi: qoʻshma taʼlim dasturi asosida taʼlim faoliyatini tashkil etish boʻyicha hamkor xorijiy taʼlim tashkilot bilan imzolangan memorandum nusxasi; xorijiy taʼlim tashkilotining oʻzi joylashgan davlatda vakolatli organ tomonidan roʻyxatdan oʻtkazilganini va tan olinganini (litsenziya berilganligi va/yoki akkreditatsiyadan oʻtkazilganligini) tasdiqlovchi hujjatlar nusxasi; qoʻshma taʼlim dasturining maqsadi, kasbiy taʼlim tizimida kadrlar tayyorlanadigan kasb va mutaxassisliklari, taʼlim davomiyligi, shakli va joyi toʻgʻrisidagi maʼlumotlar; qoʻshma taʼlim dasturini ishlab chiqishga asos boʻlgan milliy malakalar ramkasi, kasbiy standartlar, taʼlim standartlari, oʻquv rejasi va oʻquv dasturlarining tasdiqlangan nusxalari (tanlov fanlari bundan mustasno); oʻquv jarayonida foydalaniladigan moddiy-texnik taʼminot, shu jumladan, kompyuterlar, oʻquv ustaxonalari, oʻquv fanlari xonalari toʻgʻrisida maʼlumotlar; oʻquvchilarni oʻqishga qabul qilish, kreditlarni tan olish, taʼlim jarayonini tashkil etish, taʼlim sifatini taʼminlash va oʻqitish natijalarini tan olish bilan bogʻliq hujjatlarning tasdiqlangan nusxalari; xorijiy hamkor taʼlim tashkilotlari tomonidan tasdiqlangan taʼlim yakunida beriladigan hujjatlar (diplom yoki sertifikat)ning namuna nusxalari. Ariza beruvchidan ushbu bandda koʻrsatilmagan qoʻshimcha maʼlumot va hujjatlarni talab qilish qatʼiyan taqiqlanadi. Taqdim etilgan hujjatlardagi maʼlumotlarning haqqoniyligiga ariza beruvchi masʼul hisoblanadi. 9. Ariza va unga ilova qilinadigan hujjatlar ariza beruvchining ixtiyoriga koʻra vakolatli organ tomonidan belgilangan axborot tizimi orqali taqdim etiladi. 10. Vakolatli organ ariza kelib tushgan kundan boshlab 15 ish kuni mobaynida arizani koʻrib chiqadi. 11. Ushbu Nizomning 8-bandida koʻrsatilgan talablar bajarilganda hamda Oʻzbekiston Respublikasi kadrlar tayyorlash sohasiga mos boʻlganda, qoʻshma taʼlim dasturini joriy etish boʻyicha ijobiy xulosa beriladi. Qoʻshma taʼlim dasturini joriy etish uchun taqdim etilgan ariza quyidagi hollarda rad etiladi: zarur boʻlgan hujjatlar ariza beruvchi tomonidan toʻliq boʻlmagan hajmda taqdim etilganda; arizaga ilova qilingan hujjatlar ushbu Nizomning 8-bandida koʻrsatilgan talablarga muvofiq taqdim etilmaganda; taqdim etilgan hujjatlarda yolgʻon yoki notoʻgʻri maʼlumotlarning mavjudligi aniqlanganda. Boshqa asoslarga koʻra, shu jumladan, qoʻshma taʼlim dasturini ochish maqsadga muvofiq emas, degan vaj bilan arizani rad etishga yoʻl qoʻyilmaydi. 12. Qoʻshma taʼlim dasturini joriy etish boʻyicha xulosa vakolatli organ tomonidan 3 ish kuni mobaynida ariza beruvchiga taqdim etiladi. 13. Qoʻshma taʼlim dasturini joriy etish boʻyicha xulosa salbiy boʻlganda, vakolatli organ hujjatlar toʻplamini ariza beruvchiga qaytaradi. Bunda 15 ish kun muddatda ariza beruvchi tomonidan koʻrsatilgan kamchiliklar bartaraf etilmasa hamda hujjatlar toʻliq taqdim qilinmasa, vakolatli organ tomonidan bir ish kunida ariza rad etiladi va bu haqda ariza beruvchi xabardor qilinadi. 14. Vakolatli organning ijobiy xulosasiga asosan texnikum bilan xorijiy taʼlim tashkiloti oʻrtasida kelishilgan muddatlarda belgilangan tartibda shartnoma rasmiylashtiriladi. Shartnomada quyidagilar aks ettirilishi lozim: shartnomaning maqsadi va predmeti; Oʻzbekiston Respublikasi va hamkor xorijiy taʼlim tashkilot(lar)i joylashgan davlatlarning milliy malaka ramkalari xususiyatlari; qoʻshma taʼlim dasturi toʻgʻrisida maʼlumot; tomonlarning huquq va majburiyatlari hamda javobgarligi; kadrlar tayyorlanadigan kasb va mutaxassisliklar; oʻqitish tili, muddati, shakli va joyi; oʻquvchilarni oʻqishga qabul qilish tartibi; qoʻshma taʼlim dasturi asosida tashkil etilgan taʼlim jarayonini boshqarish tartibi; oʻquvchilar bilimini baholash tartibi; texnikumda va hamkor xorijiy taʼlim tashkilotida taʼlim sifatini monitoring qilish va taʼminlash chora-tadbirlari; qoʻshma taʼlim dasturini joriy etishda axborot bilan taʼminlash (qoʻllab-quvvatlash) va marketing boʻyicha chora-tadbirlar; oʻqitish natijalarini (oʻqitish kredit-modul tizimi asosida tashkil etilganda — kreditlarni) oʻzaro tan olish, oʻqishni koʻchirish tartibi; qoʻshma taʼlim dasturini moliyalashtirishga oid masalalar; taʼlim dasturiga oid intellektual mulk huquqlari; shartnomani oʻzgartirish va bekor qilish tartibi; tomonlar munosabatlariga nisbatan qoʻllanadigan huquq va nizolarni hal qilish tartibi; taraflarning rekvizitlari, shartnoma tuzilgan sana va joyi. Shartnomada tomonlar kelishuviga koʻra boshqa shartlar ham aks ettirilishi mumkin. 15. Qoʻshma taʼlim dasturini joriy etish boʻyicha shartnoma va unga qoʻshimcha kelishuvlarning oʻquvchilarga va taʼlim sifatini taʼminlashga taalluqli boʻlgan qismi texnikumning rasmiy veb-saytida joylashtiriladi. 16. Vakolatli organ tomonidan qoʻshma taʼlim dasturi joriy etilgan texnikumlarning elektron reyestri yuritiladi. 17. Qoʻshma taʼlim dasturi asosida oʻquvchilar texnikum tomonidan hamkor xorijiy taʼlim tashkiloti bilan kelishilgan holda tasdiqlangan tartibga muvofiq oʻqishga qabul qilinadi. Toʻlov-kontrakt asosida oʻqitish qiymati hamda uni toʻlash tartibi texnikum va hamkor xorijiy taʼlim tashkiloti tomonidan tegishli kasb va mutaxassisliklarning xususiyatlaridan kelib chiqib, oʻzaro kelishilgan holda belgilanadi. 18. Har yili qoʻshma taʼlim dasturlari asosida oʻqishga qabul qilish parametrlari vakolatli organ bilan kelishgan holda texnikum tomonidan tasdiqlanadi. 19. Qoʻshma taʼlim dasturi asosida hujjat topshirish vakolatli organ tomonidan belgilangan yoki ruxsat berilgan tegishli platforma orqali onlayn shaklda amalga oshiriladi va imtihon natijalari imtihon oʻtkazilgan kunning keyingi kuni texnikumning rasmiy veb-sayti va ijtimoiy tarmoqlardagi sahifalarida eʼlon qilinadi. 20. Qoʻshma taʼlim dasturi asosida xorijiy fuqarolar belgilangan tartibda oʻqishga qabul qilinishi mumkin. 21. Qoʻshma taʼlim dasturi asosida texnikumlarda oʻquv jarayonini tashkil etish uchun kasb va mutaxassisliklarning ishchi oʻquv rejasi va oʻquv dasturlari texnikum tomonidan xorijiy taʼlim tashkilotlari bilan birgalikda ishlab chiqiladi. 22. Qoʻshma taʼlim dasturi asosida oʻquv jarayoni grafigi kasb va mutaxassisliklarning taʼlim dasturlaridan kelib chiqib, texnikum direktori tomonidan hamkor xorijiy taʼlim tashkiloti bilan kelishilgan holda tasdiqlanadi. 23. Qoʻshma taʼlim dasturlarining oʻquv rejasida belgilangan mutaxassislik fanlarining kamida 25 foizi hamkor xorijiy taʼlim tashkiloti dasturlari asosida oʻqitiladi. 24. Texnikumlarda qoʻshma taʼlim dasturi asosida taʼlim olayotgan oʻquvchilar xorijiy taʼlim tashkiloti bilan kelishilgan holda, taʼlim dasturining bir qismini hamkor xorijiy taʼlim tashkilotida davom ettirishi mumkin. Xorijiy taʼlim tashkilotlariga oʻquvchilarni oʻqishini davom ettirish hamda amaliyotga yuborish bilan bogʻliq xarajatlari hamkor xorijiy taʼlim tashkiloti bilan kelishilgan holda xorijiy taʼlim tashkiloti, qoʻshma taʼlim dasturi asosida oʻqiyotgan oʻquvchilardan tushadigan toʻlov-kontrakt mablagʻlari hisobidan yoki oʻquvchi tomonidan qoplanadi. Zarur boʻlganda qoʻshma taʼlim dasturi doirasida mashgʻulotlar zamonaviy axborot texnologiyalari va masofaviy oʻqitish usullaridan foydalangan holda tashkil etilishi mumkin. 25. Qoʻshma taʼlim dasturi asosida oʻquv jarayoniga jalb etiladigan mahalliy va xorijiy oʻqituvchilar yoki ishlab chiqarish taʼlimi ustalarining mehnatiga haq toʻlash miqdori texnikum tomonidan amaldagi qonunchilikka muvofiq belgilanadi. Oʻqituvchilar va ishlab chiqarish taʼlimi ustalariga ish beruvchilar, xalqaro hamkorlar va xorijiy taʼlim tashkilotlari mablagʻlari hisobidan qoʻshimcha oylik ragʻbatlantirish ustamalari toʻlanishi mumkin. 26. Qoʻshma taʼlim dasturi asosida taʼlim olayotgan oʻquvchilar bilimi texnikum tomonidan hamkor xorijiy taʼlim tashkiloti bilan kelishilgan holda tasdiqlangan baholash mezonlari asosida baholanadi. 27. Qoʻshma taʼlim dasturlari asosida taʼlim olayotgan oʻquvchilar texnikumning oʻquv intizomi, ichki tartib va odob-axloq qoidalariga amal qilishi majburiy hisoblanadi. 28. Qoʻshma taʼlim dasturi asosida taʼlim olayotgan oʻquvchilar oʻquv jarayonida texnikumning bino va inshootlari, tegishli oʻquv jihozlari, moddiy-texnik bazasi, kutubxonasi, mahalliy va xorijiy (shu jumladan, qoʻshma taʼlim dasturi oʻqitish tilidagi) oʻquv adabiyotlari, oʻqitish materiallari toʻplamlari, elektron resurslaridan bepul foydalanadi. 29. Qoʻshma taʼlim dasturlari asosida taʼlim olgan bitiruvchilar haqidagi maʼlumotlar vakolatli organning elektron axborot tizimiga kiritiladi. 30. Texnikumning qoʻshma taʼlim dasturi bitiruvchilariga xorijiy taʼlim tashkiloti joylashgan davlatda hamda Oʻzbekistonda tan olinadigan kvalifikatsiya (davlat namunasidagi diplom yoki sertifikat) belgilangan tartibda beriladi. Diplomga ilovaga qoʻshma taʼlim dasturi boʻyicha qoʻshimcha maʼlumotlar kiritiladi. 31. Qoʻshma taʼlim dasturi asosida taʼlim olayotgan oʻquvchilarni oʻqishini koʻchirish, oʻqishdan chetlashtirish va qayta tiklash, shuningdek, akademik taʼtil berish, ularni kursdan-kursga qoldirish taʼlim jarayoni tashkil etilgan yoki amalga oshirilayotgan davlatdagi qonunchilik hujjatlariga muvofiq tartibga solinadi. 32. Vakolatli organ zarur hollarda qoʻshma taʼlim dasturining taʼlim sifatini, taʼlim jarayoni tashkil etilishini, pedagog xodimlarning mehnat faoliyatini, oʻquvchilarning oʻquv dasturlarini oʻzlashtirish darajasini (bilimini), oʻquv jarayonini amalga oshirish uchun yaratilgan sharoitlarni oʻrganadi. Oʻrganish jarayonida aniqlangan kamchiliklarni bartaraf etish hamda taʼlim sifatini oshirish boʻyicha texnikumga taklif kiritadi. Aniqlangan kamchiliklar bartaraf etilmagan taqdirda, texnikumning ushbu Nizom talablariga rioya qilmasdan tashkil etilgan qoʻshma taʼlim dasturlariga oʻquvchilarni oʻqishga qabul qilish toʻxtatiladi. 33. Qoʻshma taʼlim dasturlari asosida taʼlim olayotgan oʻquvchilar oʻqishini fanlar farqini topshirish sharti bilan mos taʼlim darajasidagi Oʻzbekiston Respublikasi davlat kasbiy taʼlim tashkilotida davom ettirishiga ruxsat etiladi. 34. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 35. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javob beradilar.